บลจ.จ๋อยกบข.หั่นเงิน
ดึงยอด2.65หมื่นล้านบริหารเอง หวังปรับพอร์ตตามสภาวะเปลี่ยน
28 ส.ค. 2555

ดึงยอด2.65หมื่นล้านบริหารเอง หวังปรับพอร์ตตามสภาวะเปลี่ยน
กบข.ลดวงเงินจ้าง บลจ.บริหารเงิน 2.65 หมื่นล้านบาท จ้าง 5 รายแค่ 3.35 หมื่นล้านบาท เพิ่มความคล่องตัวบริหารเองตามสภาวะเปลี่ยน
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า กบข.ได้ปรับลดวงเงินที่ว่าจ้างให้บริษัทหลักทรัพย์จัดการกองทุน (บลจ.) บริหารจาก 6 หมื่นล้านบาท เหลือ 3.35 หมื่นล้านบาท เพื่อเพิ่มความคล่องตัวในการบริหารความเสี่ยง
กรณี กบข.ต้องการปรับลดหรือเพิ่มเงินลงทุนในหุ้นหรือตราสารหนี้ จะสามารถทำได้รวดเร็วและสะดวกขึ้น เพราะเงินที่ กบข.บริหารเองจะมีมากขึ้น ทำให้ปรับลดหรือเพิ่มเงินลงทุนได้ทันทีโดยไม่ต้องดำเนินการผ่าน บลจ.
“ครั้งที่แล้วเราจ้าง บลจ. 6 แห่ง บริหารเงิน 6 หมื่นล้านบาท แบ่งเป็นลงทุนในหุ้น 1.5 หมื่นล้านบาท และตราสารหนี้ 4.5 หมื่นล้านบาท แต่ครั้งนี้เราลดวงเงินเหลือ 3.35 หมื่นล้านบาท แบ่งเป็นหุ้น 1.35 หมื่นล้านบาท และตราสารหนี้ 2 หมื่นล้านบาท เพราะต้องการความคล่องตัวในการบริหารมากขึ้น” น.ส.โสภาวดี กล่าว
ล่าสุด กบข.ได้ลงนามสัญญาว่าจ้าง บลจ.ในประเทศจำนวน 5 แห่ง เพื่อบริหารเงินลงทุนตราสารหนี้และหุ้นในประเทศ มูลค่า 3.35 หมื่นล้านบาท ระยะ 3 ปี แบ่งเป็น บลจ. 4 ราย บริหารเงินลงทุนหุ้นในประเทศ ได้แก่ บลจ.กรุงศรี บลจ.ทิสโก้ บลจ.กสิกรไทยและบลจ.วรรณ เงินลงทุนรวม 1.35 หมื่นล้านบาท ส่วนการบริหารเงินลงทุนตราสารหนี้ในประเทศ ได้แก่ บลจ.วรรณและเอ็มเอฟซี เงินลงทุนรวม 2 หมื่นล้านบาท
“กบข.ว่าจ้างผู้จัดการกองทุนในประเทศ เพื่อเพิ่มความหลากหลายของโอกาสในการสร้างผลตอบแทนและกระจายความเสี่ยง ซึ่งผู้จัดการกองทุนภายนอกแต่ละแห่งมีรูปแบบลงทุนที่ต่างจาก กบข. รวมทั้งแนวคิดหรือลักษณะในการจัดพอร์ตต่างกัน” น.ส.โสภาวดี กล่าว
สำหรับจุดเด่นที่ทำให้ทั้ง 5 บลจ.ได้รับการคัดเลือกบริหารเงินกองทุนของ กบข. เช่น พอร์ตการลงทุนตราสารทุน บลจ.กรุงศรี เน้นหุ้นที่มีอัตราการจ่ายเงินปันผลสูง บลจ.ทิสโก้ ลงทุนหุ้นพื้นฐานดีในระยะยาว บลจ.กสิกรไทย เน้นหุ้นพื้นฐานและเติบโตดีในระยะกลาง 2-3 ปี บลจ.วรรณเน้นหุ้นตามวัฏจักรอุตสาหกรรม ขณะที่กบข.เน้นหุ้น SET50 ที่เติบโตต่อเนื่อง 
ด้าน บลจ.วรรณ บริหารเงินลงทุนตราสารหนี้พิจารณาภาพรวมเศรษฐกิจร่วมกับความต้องการซื้อและปริมาณพันธบัตรที่ออก บลจ.เอ็มเอฟซี เน้นลงทุนในเชิงเปรียบเทียบมูลค่าของตราสารหนี้ ต่างจากกบข.ที่ลงทุนตราสารหนี้ระยะยาวคุณภาพดีและปรับพอร์ตตามความเหมาะสม